Gesin op Botrivier-plaas oorval(Argieffoto: StatsSA) ŉ Gesin is Dinsdagaand deur drie mans op ŉ plaas in die Botrivier-omgewing in die Wes-Kaap oorval en beroof. Volgens ao. Joseph Swartbooi, polisiewoordvoerder, het ’n man en sy gesin omstreeks 21:00 die honde hoor blaf. Hy het die deur oopgemaak om te kyk waarom die honde blaf en is deur drie mans gekonfronteer. “Die verdagtes het die man terug in die huis gestoot. Hulle het die familie vasgemaak en die huis geplunder. Hulle het met ŉ paar waardevolle besittings op die vlug geslaan,” het Swartbooi bevestig. “Die gesin het ongedeerd van die voorval afgekom.” Die polisie kan in hierdie stadium nog nie bevestig watter items presies gebuit is nie. Die verdagtes het te voet gevlug en word sedertdien deur die polisie gesoek. Nog niemand is in verband met die voorval in hegtenis geneem nie. Die polisie op Caledon het ŉ saak van huisroof aanhangig gemaak. Enigiemand met meer inligting wat tot die verdagtes se inhegtenisneming kan lei, kan die Stop Misdaadnommer by 08600 10111 skakel.